text: Vand spærrer motorvej mellem Kolding og Fredericia
  27 december 2015 kl. 06.07
  Motorvejen mellem Fredericia og Kolding er spærret i begge retninger på grund af store vandmasser. Motorvejen vil være spærret flere timer endnu.
  Den voldsomme regn i løbet af natten samlede sig i en lavning på motorvejen fra Fredericia mod Kolding.
  - Det er lige efter udfletningen mod Kolding og Vejle, forklarer vagtchef Jørn Lindhardt, Sydøstjyllands Politi.
  I første omgang havde Fredericia Brandvæsen ikke pumper, der var store nok til at klare vandmasserne.
  - Vi fik meldinger om, at på det tidspunkt steg vandet så meget, at området blev udvidet med en meter til siderne i løbet af kort tid, fortæller vagtchefen.
  Brandvæsenet har fået kraftige pumper til stedet. Men der er ingen melding om, hvornår motorvejen kan lukkes op igen.
  -  Bilisterne kan heldigvis ledes mod Vejle – og derfra komme mod Kolding – og omvendt, siger Jørn Lindhardt til TV SYD. Jeg har lige sendt min indsatsleder til stedet, så vi kan få etableret en ordentlig afspærring. Vi forventer jo en del trafik i dag, som bliver generet.
  